Klant en rower dood in skietery in winkel in Pta | Netwerk24
Klant en rower dood in skietery in winkel in Pta
Deur Isabel Venter 07 November 2019 17:55
Polisie sper die misdaadtoneel voor die Compuport-winkel in Soutpansbergweg, Pretoria, af waar ’n oor-en-weer-skietery plaasgevind het. Foto: Verskaf
Twee mense is Donderdag in ’n oor-en-weer-skietery in Queenswood, Pretoria, dood.
Netwerk24 kon vasstel dat ’n onbekende aantal rowers omstreeks 13:00 op die Compuport-rekenaarwinkel in Soutpansbergweg toegeslaan het.
’n Klant en ’n rower is noodlottig gewond.
Volgens die polisie het drie gewapende rowers die winkel binnegekom en 12 mense in die winkel aangehou, onder wie personeellede en klante.
Die rowers het selfone en kontant van die klante en personeel geëis.
Een persoon, wat glo geweier het om sy besittings aan die rowers te oorhandig, is koelbloedig doodgeskiet.
Die eienaar het uit sy kantoor gekom om ondersoek in te stel toe hy die skote hoor.
Hy het gesê die rowers moet hom na sy kantoor volg sodat hy vir hulle geld kan gee.
In die kantoor het ’n skietery ontstaan toe die eienaar sy vuurwapen uitpluk en op die rowers losbrand. Die eienaar is in die onderlyf gewond. Een rower is doodgeskiet. Nog een is gewond en op die toneel in hegtenis geneem. Die derde rower het gevlug.
Compuport kon nie dadelik vir kommentaar bereik word nie.
Meer oor: Queenswood | Pretoria | Rower | Skietery | Skietvoorval | Klant | Winkelrooftog | Rooftog
Nooddienste van selfone beroof in Pretoria
Rooftog in Bronkies: Verdagtes dalk in Vrystaat
Man wat in gesig geskiet is, kry operasie